## VEDTÆGTER for Loge HLBS

## (senest revideret 12. januar 2018)

**1. Logens navn.**

Logens navn er Hesses Legeklub for Barnlige Sjæle (HLBS), og dens adresse er bopælsadressen for den enhver tid siddende formand. Logen har en offentlig hjemmeside på internettet.

**2. Logens formål.**

Logens formål er at skabe et regelmæssigt frirum for Logens medlemmer til at styrke og pleje interessen for diverse spil i almindelighed og samværet for Logens medlemmer imellem i særdeleshed.

Der afholdes med jævne mellemrum logemøder hos logemedlemmerne på skift. Det tilstræbes at afholde 6-8 møder årligt.

Mødernes indhold består dels af hyggeligt samvær, der kan inkludere et lettere traktement (ikke nødvendigvis hele måltider). Dels spilles et eller eventuelt flere former for (familie)spil, det være sig bræt, kortspil eller andet.

Efter aftale (på logemøder/generalforsamlinger) kan der afholdes ekstraordinære møder i andet regi og med andet indhold.

**3. Logebrødre.**

Ved Logens stiftelse er følgende optaget som logebrødre:

* Bror Jan Erik Stormo Nielsen (Logens Pressechef og Web-master)
* Bror Peter Gottschalck (Logens Notarius)
* Bror Anders Gutmann Madsen (Logens Kasserer)
* Bror Jørn Juul Hess (Logens stifter og Formand)

Alle brødre/medlemmer er forpligtet til at drage omsorg for hinanden samt at holde regelsættet omkring Logen i hævd.

Udmeldelse af Logen skal ske skriftligt til formanden, se i øvrigt pkt. 6.

Der kan ikke optages ikke yderligere brødre/medlemmer indenfor de første 6 måneder efter Logens stiftelse. Se nærmere under pkt. 11.

**3. Logens organisering.**

*Formand:*

Formanden er opdrejningspunktet for Logen og derved den koordinerende for logens arrangementer. Formanden aflægger ”logeberetning” ved logens generalforsamling. Alle beslutninger og afgørelser skal gennem formanden.

*Kasserer:*

Kassereren har ansvaret for at logens regnskab kontrolleres og opdateres. Samt at logens medlemmer foretager deres indbetalinger rettidigt og at der ved evt. manglende indbetaling rettes henvendelse til det pågældende logemedlem. Forinden hvert mødes afslutning opgør kassereren mødets samledes indbetalingskrav i forhold til hver enkelt logebror.

Logemedlemmernes indbetalinger foretages til kassereren, der sætter logens midler i bank, sparekasse eller anden pengeinstitut i logens navn. Kontoen skal, hvis det er muligt, være af en type, hvor renterne udloddes som præmier. Kassereren fremlægger regnskabet ved hver generalforsamling, men informerer om kontoens saldo ved hvert ordinært møde.

Regnskabsåret er kalenderåret.

*Notarius.*

Sekretæren (Notarius) har ansvaret for at notere alle vedtag ved de enkelte møder. Notarius skal endvidere bistå med skriveopgaver til hjemmesiden.

*Pressechef og Webmaster.*

Opretter og vedligeholder løbende logens hjemmeside og fælles kalender.

Udsender elektroniske mødeaftaler.

Har derudover ansvaret for at tilgodese evt. sponsorer og andre interessenter.

**4. Procedure i forbindelse med mødeafholdelse.**

Mødeafholderen forestår følgende:

* Fastsættelse og valg af mødets spil. Ved valg afspil tilgodeses om mødedage er hverdag eller weekend. Eventuelle spilleregler udsendes, hvis det findes fornødent, til de øvrige logemedlemmer i god tid.
* Sørge for vederlagsfri beværtning af logemedlemmerne. Der indgår ikke nødvendigvis, men gerne, større måltider. Det afhænger helt af mødeafholderen og mødetidspunktet.
* Gøre opmærksom på hvem der skriver referat (det vil normalt være næste mødeafholder). Referat skal som minimum indeholde faktuelle oplysninger omkring det valgte spils karakter, udfaldet af spillet samt bestyrelsens samlede vurdering af spillets kvalitet (med plads til mindretalsudtalelser). Herudover lidt om selve logeaftenens forløb samt dato og sted for næste logemøde.
* Notarius fører i forbindelse med hvert logemøde logbog (mødedato, mødested, mødedeltagere, valgte spil, beløbspræmier (+ eventuelle bøder), samt føre til protokol hvis der på mødet diskuteres tiltag af betydning på længere sigt.
* Redegøre for aftenens forløb.
* Fastsætter de i forbindelse med spillet nødvendige beløbsindsatser m.v., under skyldig hensyntagen til pkt. 5.
* Efter spillets afslutning sammen med de øvrige medlemmer at vurdere spillet.

Udover en verbal vurdering gives også en karakter i form af 0 til 6 hjerter, hvor 6 hjerter er bedst.

* Mødeafholderen kan egenhændigt idømme logemedlemmer, der møder uforberedte op, en passende bødestraf, som tilgår Logens Præmiekonto. Denne bødestraf indgår ikke i opgørelsen af præmiesummer. Se pkt. 7. for vejledende bødetakster.
* Sørge for mødedato og sted for næstkommende ordinære logemøde samt mulig dato for et efterfølgende møde bliver aftalt inden mødets spil påbegyndes. Ekstraordinære tiltag såsom eksempelvis alternativt mødested, dresscode, gæster m.m. meddeles informationschefen mhb på at kunne blive noteret i fælles kalender og invitationer.

**5. Logens Præmiekonto.**

I forbindelse med de obligatorisk afholdte spil på de ordinære møder spilles om pekuniære præmiesummer, hvis størrelse fastsættes (af mødeholderen), således at det enkelte medlem højest kan påføres et tab på 150 kr. i alt pr. møde.

Hver mødedeltager betaler desuden startgebyr på 100 kr. pr. møde.

Samtlige præmier og gebyrer tilgår Logens Præmiekonto, der administreres af kassereren.

Det er kassererens ansvar notere beløbene inden afslutningen af mødet.

Logens Præmiekonto kan anvendes efter for godt befindende til gavn og glæde for logebrødrene. I tilfælde af logens opløsning se pkt. 13.

**6. Kontingent.**

Der opkræves ikke kontingent i traditionel forstand. Men der vil for hver logeaften tilgå Logens Præmiekonto et mindre beløb. Dette beløb opbevares af kassereren, se pkt. 3.

1 gang om året afholdes ordinære generalforsamling, hvor kassereren fremlægge driftsregnskab og status (påtegning af revisorer er ikke nødvendig) til godkendelse.

Medlemmer der udtræder i årets løb, uanset årsag hertil, har ikke ret til nogen som helst form for refusion.

**7. Bøder.**

* Der er mødepligt ved logemøderne. Udeblivelse koster kr. 50,-
* Kommer en logebror for sent til et logemøde uden at melde det i god tid (god tid er ikke på selve dagen) koster det kr. 50,-
* Formanden har egenhændigt hjemmel til at idømme bøde for mangelfuld erhvervelse af kendskab til eventuelle udsendte spilleregler. Bødestørrelsen kan variere, dog maksimalt kr. 50,-. Der er ligeledes hjemmel til at idømme bøder/bod for andre forseelser.
* Den til en hver tid siddende mødeafholder, kan tilsvarende idømme Formanden en bøde/bod for samme forseelser som ovenfor nævnte. Hvis Formanden er mødeafholder, kan de resterende logebrødre i enighed tildele Formanden bøde/bod.
* Referater skal tilgå bestyrelsen senest 3 uger efter sidste mødeafholdelse. Bøde for overskridelse af tidsfristen er kr. 50,-. Hvis referat ikke er udsendt før næstkommende møde er begyndt er forøges bøden yderligere med kr. 100,-.
* Det er mulig at anke bøder, men det vil i henhold til vedtægterne være aldeles resultatløst.

**8. Ordinær generalforsamling.**

Ordinær generalforsamling indkaldes af Formanden og afholdes en gang årligt inden d. 31. marts i forbindelse med et almindeligt logemøde.

Dagsorden for den ordinære generalforsamling skal omfatte følgende punkter:

1. Valg af dirigent. (Det er Pressechefen)
2. Valg af referent (Det er Notarius)
3. Formandens beretning.
4. Årsregnskab, Kasserens beretning.
5. Indkomne forslag.
6. Forslag til ændringer til Vedtægter og bestemmelser.
7. Genvalg af Formand.
8. Genvalg af den øvrige bestyrelse.
9. Eventuelt.

Forslag og ændringer af vedtægter og bestemmelser, der ønskes behandlet på den ordinære generalforsamling, skal fremlægges bestyrelsen under dagordenens pkt. 6.

Stemmeret har alle logemedlemmer, der ikke er i restance på nogen måde, og som har udstået eventuel prøveperiode. Stemmeret kan udøves ved skriftlig fuldmagt.

Såfremt et medlem kræver det, sker afstemningen skriftligt.

Spørgsmål på generalforsamlingen afgøres ved almindeligt stemmeflertal, dog stemmes der ved ændring af vedtægter og bestemmelser i henhold til pkt. 10. nedenfor.

**9. Ekstraordinær generalforsamling.**

Ekstraordinær generalforsamling kan til enhver tid indkaldes af bestyrelsen, og kan indkaldes af ethvert medlem, der skriftligt indgiver begæring herom til bestyrelsen med angivelse af det eller de emner, der ønskes behandlet på den ekstraordinære generalforsamling. Herudover skal dato for afholdelse fremgå af begæringen. Den ekstraordinære generalforsamling afholdes af pågældende medlem, der ligeledes forventes at stå for et lettere traktement

**10. Bestyrelse.**

Logen ledes af en på generalforsamlingen valgt bestyrelse, der i praksis består af samtlige medlemmer. Formanden vælges for et år ad gangen. Bestyrelsen vælges for et år ad gangen.

Genvalg finder automatisk sted, medmindre formanden ikke ønsker genvalg. Bestyrelsen konstituerer sig selv snarest efter generalforsamlingen med en Pressechef, en Notarius og en Kasserer.

Konstitueringen vil altid være uændret i forhold til sidste periode, medmindre der taler vægtige grunde imod. Bestyrelsen fastsætter i øvrigt selv sin forretningsorden.

Logen tegnes af formanden i forening med bestyrelsen. Notarius fører protokol over bestyrelsens møder og beslutninger, samt referat af generalforsamlingen.

Bestyrelsen er beslutningsdygtig, når mindst 3 af dens medlemmer er til stede. Ved afstemninger gælder almindeligt flertal. I tilfælde af stemmelighed er formandens stemme afgørende.

Alle bestyrelsesmedlemmer er berettiget til at indkalde til logemøde

**11. Nye brødre/medlemmer.**

Medlemskab kan tilbydes efter følgende regler:

På en logeaften, hvor alle logens brødre er til stede, kan en bror forelægge en indstilling. Herefter kan der tilbydes medlemskab, hvis der efter en forudgående tilbundsgående diskussion er fuldstændig enighed herom blandt alle medlemmer, inklusiv om det nye medlems bestyrelsesmæssige funktion. Der tilsendes det indstillede nye medlem en skriftlig opfordring til medlemskab.

Det nye medlem er automatisk medlem af bestyrelsen, hvilket konfirmeres på førstkommende generalforsamling. I en prøveperiode på 6 måneder, fra det nye medlems første møde at regne, er medlemmet ikke stemmeberettiget. I forbindelse med prøveperiodens udløb stemmer bestyrelsen om medlemmet i prøveperioden har artet sig på en måde, der berettiger til fuldbyrdet medlemskab.

I tilfælde af optag af nyt fuldbyrdet medlem, vil det nye medlem indgå i logen under betegnelsen Bror.

De 4 oprindelige medlemmer overgår herved til ny status: Storebror.

Det bemærkes at antallet af medlemmer på intet tidspunkt må overstige 6.

**12. Ændringer af vedtægter og bestemmelser.**

Forandringer af vedtægter og bestemmelser kan ske på enhver generalforsamling, når mindst 2/3 af logens stemmeberettigede medlemmer er til stede, og når mindst 2/3 af de afgivne stemmer, herunder formandens stemme, er for forslaget.

Opnås et sådant flertal på en generalforsamling, der ikke er beslutningsdygtig (mindre end 2/3 af logens stemmeberettigede medlemmer er til stede), skal bestyrelsen inden 14 dage med rimeligt varsel indkalde en ny generalforsamling. Hvis også 2/3 af de på denne generalforsamling afgivne stemmer, herunder formandens, er for forslaget, er dette vedtaget, uanset hvilket antal stemmer der er afgivet.

**13. Opløsning af Logen.**

Bestemmelse om logens opløsning kan alene tages på en i dette øjemed særlig indkaldt ekstraordinær generalforsamling eller som en meddelelse fra formanden.

Til denne generalforsamlings beslutningsdygtighed kræves, at alle de af logens stemmeberettigede medlemmer, der måtte ønske det, er til stede eller har udstedt fuldmagt til et andet bestyrelsesmedlem. Til forslagets vedtagelse kræves, at mindst ¾ af de afgivne stemmer er for forslaget.

En eventuel formue skal inden 1 måned efter opløsningen benyttes til, helt i logens ånd, at indkøbe lottokuponer eller tilsvarende. Dette køb varetages af kassereren og/eller formanden. Eventuelle gevinster genspilles indtil formuen er fuldstændig opbrugt eller forøget med mindst en faktor 5. I sidste tilfælde udbetales gevinsten ligeligt til alle de af logens medlemmer, der var medlemmer på seneste afholdte logemøde, ordinære eller ekstraordinære generalforsamling.

**Bilag 1. Vedtægtsændringer.**

19. juni 2010. Logens stiftes og vedtægterne vedtages på generalforsamlingen.

23. februar 2013. I forbindelse med generalforsamlingen vedtages en ændring til vedtægtens § 5. Logens Præmiekonto.

I første afsnit ændres prisniveauet fra ”2010” til ”2013”.

I andet afsnit ændret startgebyret fra ”50 kr.” til ”100 kr.”.

14. marts 2015. I forbindelse med generalforsamlingen vedtages følgende ændringer til vedtægterne.

Vedr. 4. Procedure i forbindelse med mødeafholdelse.

Sidste pind "Sørge for at mødedato og sted for næstkommende ordinære logemøde bliver aftalt inden mødets spil påbegyndes" ændres til "Sørge for mødedato og sted for næstkommende ordinære logemøde samt mulig dato for et efterfølgende møde bliver aftalt inden mødets spil påbegyndes."

Vedr. § 5. Logens Præmiekonto.

I første afsnit slettes "(prisniveauet)".

Vedr. § 6 Kontingent

”Regnskabsåret er kalenderåret.” ændres til ”Regnskabsåret følger terminen for afholdelse af ordinær generalforsamling.”

06. feb 2016 Vedr §3. Logens Organisering.

Pressechefens opgaver er udvidet ifbm at oprette og vedligeholde en fælles, elektronisk kalender.

Vedr §4. Procedurer ifbm mødeafholdelse.

Sidste afsnit er udvidet med en passage, der sikrer at evt ekstraordinære tiltag såsom eksempelvis alternativt mødested, dresscode, gæster m.m. meddeles informationschefen mhb på at kunne blive noteret i fælles kalender og invitationer.

12. jan. 2018 Vedr. § 6. Kontingent

Der opstået på generalforsamlingen for året 2017 en berettiget tvivl omkring periodiseringer. Det skyldes en inkonsistens i vedtægterne. Under § 3. Logens organisering ved punktet ”kasserer” var der angivet at ”regnskabsåret er kalenderåret”. Modsat var der under § 6. Kontingent angivet at ”Regnskabsåret følger terminen for afholdelse af ordinær generalforsamling”.

Det blev på generalforsamlingen enstemmigt vedtaget at slette bestemmelsen under § 6. Således følger regnskabsåret nu entydigt kalenderåret.